Nazca-lyne

Die **Nazca-lyne** is 'n groep geogliewe wat in die grond van die Nazca-woestyn in Suid-Peru gemaak is. Daar is twee hooffases van Nazca-lyne, die Paracas-fase van 400 tot 200&nbsp;v.C. en die Nazca-fase van 200&nbsp;v.C. tot 500&nbsp;n.C. In die jare voor 2020 is tussen 80 en 100 nuwe figure met die hulp van hommeltuie ontdek, en argeoloë dink daar is nog.

Die meeste lyne loop reguit deur die landskap, maar daar is ook figuratiewe ontwerpe van diere en plante. Die individuele figuratiewe geogliefontwerpe is tussen 400 en 1&nbsp;100&nbsp;m breed. Die lengte van al die lyne saam is meer as 1&nbsp;300&nbsp;km en die groep bedek 'n oppervlakte van sowat 50&nbsp;km2. Die lyne is gewoonlik 10-15&nbsp;cm diep. Hulle is gemaak deur die boonste laag rooibruin klippies met 'n ysteroksiedlaag om te verwyder en 'n geelgrys grond daaronder te ontbloot. Op sommige plekke is hulle net 30&nbsp;cm breed en op ander plekke tot 1,8&nbsp;m. Die ontwerpe bestaan gewoonlik uit een aaneenlopende lyn. Die lyn van die grootstes is omtrent 370&nbsp;m lank.

Die ingewikkeldheid van die lyne varieer. Honderde is eenvoudige lyne en geometriese patrone; meer as 70 is diere-ontwerpe, soos 'n kolibrie, spinnekop, vis, kondor, aap, kat, hond en 'n mens. Ander vorms sluit in bome en blomme. Die ontwerpe is in 1994 aangewys as 'n Unesco-wêrelderfenisgebied.

## Doel
Antropoloë, etnoloë en argeoloë het die antieke Nazca-kultuur bestudeer om die doel van die lyne en figure te probeer bepaal. Een hipotese is dat die Nazca-volk hulle geskep het om deur die gode in die lug gesien te word.

Paul Kosok en Maria Reiche het 'n doel voorgestel wat verband hou met sterrekunde en kosmologie, soos wat algemeen was in die monumente van ander antieke kulture: Die lyne was bedoel as 'n soort sterrewag, om te wys na die plekke aan die verre horison waar die son en ander hemelliggame met die sonstilstande opkom en ondergaan. Ander inheemse volke in die Amerikas en elders het strukture gebou wat sulke sterrekundige waarnemings gekombineer het met hulle godsdienstige kosmologie, soos die Cahokia van die laat Mississippium en Stonehenge in Engeland. 

Gerald Hawkins en Anthony Aveni, kundiges op die gebied van argeoastronomie, het in 1990 tot die gevolgtrekking gekom dat daar nie genoeg bewyse is om so 'n sterrekundige verduidelik te staaf nie.

Alberto Rossell Castro (1977) het 'n veeldoelige funksie voorgestel. Hy het die geogliewe in drie groepe verdeel: Die eerste groep het gelyk soos spore wat verband hou met besproeiing en landverdeling; die tweede groep was asse wat met grondhope en klipstapels verband hou; en die derde groep het hy verbind met sterrekundige vertolkings.

In 1985 het die argeoloog Johan Reinhard data gepubliseer wat toon dat die aanbidding van berge en ander waterbronne van die antieke tot latere tye in die Nazca-godsdiens en  oorheers het. Sy teorie was dat die lyne en figure deel was van godsdienspraktyke en die aanbidding van gode wat met die beskikbaarheid van water te doen het, want dit het regstreeks 'n invloed gehad op die sukses en produktiwiteit van gewasse. Hy het die lyne vertolk as heilige paaie wat gelei het na plekke waar die gode aanbid kon word. Die ontwerpe van diere en ander voorwerpe was om die hulp van die gode af te bid met die verskaffing van water. 

Henri Stierlin, 'n Switserse kunshistorikus wat in Egipte en die Midde-Ooste gespesialiseer het, het in 1983 'n boek gepubliseer wat die Nazca-lyne verbind het met die vervaardiging van antieke tekstiele wat argeoloë om mummies van die Paracas-kultuur gekry het. Hy het tot die gevolgtrekking gekom die lyne kon as reuseweefstoele gebruik gewees het om die uiters lang stringe en breë stukke tekstiel te vervaardig wat tipies van die streek is. Dié teorie word nie algemeen aanvaar nie.

Die eerste stelselmatige studie van die geogliewe is deur Markus Reindel en Johny Cuadrado Island gedoen. Hulle het sedert 1996 meer as 650 terreine ondersoek en uitgegrawe. Hulle het die ikonografie van die lyne vergelyk met potskerwe van die kulture. As argeoloë glo hulle die figuratiewe motiewe van die geogliewe is waarskynlik tussen 600 en 200&nbsp;v.C. gemaak.

## Beelde

Beeld:Líneas de Nazca, Nazca, Perú, 2015-07-29, DD 54.JPG|Die Spinnekop
Beeld:Líneas de Nazca, Nazca, Perú, 2015-07-29, DD 61.JPG|Die Boom
Beeld:Líneas de Nazca, Nazca, Perú, 2015-07-29, DD 52.JPG|Die Kolibrie
Beeld:Líneas de Nazca, Nazca, Perú, 2015-07-29, DD 55.JPG|Die Kondor
Beeld:Líneas de Nazca, Nazca, Perú, 2015-07-29, DD 39.JPG|Die Walvis
Beeld:Líneas de Nazca, Nazca, Perú, 2015-07-29, DD 46.JPG|Die Reus
Beeld:Líneas de Nazca, Nazca, Perú, 2015-07-29, DD 58.JPG|Die Pelikaan
Beeld:Líneas de Nazca, Nazca, Perú, 2015-07-29, DD 50.JPG|Die Hond
Beeld:Líneas de Nazca, Nazca, Perú, 2015-07-29, DD 49.JPG|Die Aap
Beeld:Líneas de Nazca, Nazca, Perú, 2015-07-29, DD 62.JPG|Die Hande
Beeld:04-Nazca Lines-nX-36.jpg|Die Papegaai
Beeld:Nazca lines fiore, Nasca.jpg|Die Blom

## Verwysings
## Skakels